CELEX: 32014R0921
Language: el
Date: 2014-08-25 00:00:00
Title: Εκτελεστικός κανονισμός (ΕΕ) αριθ. 921/2014 της Επιτροπής, της 25ης Αυγούστου 2014 , για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας tebuconazole  Κείμενο που παρουσιάζει ενδιαφέρον για τον ΕΟΧ

26.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 252/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 921/2014 ΤΗΣ ΕΠΙΤΡΟΠΉΣ
   της 25ης Αυγούστου 2014
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας tebuconazole
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ),
   Εκτιμώντας τα ακόλουθα:
   
               (1)
            
            
               Με την οδηγία 2008/125/ΕΚ της Επιτροπής (2) περιελήφθη η ουσία tebuconazole ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3) για χρήση ως μυκητοκτόνο, υπό τον όρο ότι τα οικεία κράτη μέλη εξασφαλίζουν ότι οι κοινοποιούντες, κατόπιν αίτησης των οποίων η ουσία tebuconazole καταχωρίστηκε στο εν λόγω παράρτημα, παρέχουν περαιτέρω επιβεβαιωτικές πληροφορίες με τη μορφή μελετών σχετικά με τον κίνδυνο για τα πτηνά και τα θηλαστικά.
            
         
               (2)
            
            
               Οι δραστικές ουσίες που καταχωρίζονται στο παράρτημα Ι της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009, και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).
            
         
               (3)
            
            
               Στις 8 Απριλίου 2010 ένας από τους κοινοποιούντες, κατόπιν αίτησης των οποίων η tebuconazole καταχωρίστηκε στο παράρτημα Ι της οδηγίας 91/414/ΕΟΚ, υπέβαλε αίτηση τροποποίησης των όρων έγκρισης της δραστικής ουσίας tebuconazole, ώστε να επιτραπεί η χορήγηση άδειας για χρήσεις της ως ρυθμιστή της ανάπτυξης φυτών χωρίς περιορισμούς. Η εν λόγω αίτηση συνοδευόταν από πληροφορίες σχετικά με την αιτούμενη πρόσθετη υποστηριζόμενη χρήση ως ρυθμιστή της ανάπτυξης φυτών στην ελαιοκράμβη. Υποβλήθηκε στη Δανία, η οποία είχε οριστεί κράτος μέλος — εισηγητής με τον κανονισμό (ΕΚ) αριθ. 1490/2002 της Επιτροπής (5).
            
         
               (4)
            
            
               Η Δανία αξιολόγησε τις πληροφορίες που υπέβαλε ο κοινοποιών. Η Δανία υπέβαλε την αξιολόγησή της με τη μορφή προσθήκης στο σχέδιο έκθεσης αξιολόγησης στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων, στο εξής «η Αρχή», στις 23 Ιουλίου 2012.
            
         
               (5)
            
            
               Η Επιτροπή συμβουλεύτηκε την Αρχή, η οποία εξέδωσε γνώμη σχετικά με την αξιολόγηση της επικινδυνότητας της ουσίας tebuconazole στις 9 Δεκεμβρίου 2013 (6). Το σχέδιο της έκθεσης αξιολόγησης, η προσθήκη και η γνώμη της Αρχής επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν από τη μόνιμη επιτροπή φυτών, ζώων, τροφίμων και ζωοτροφών στις 11 Ιουλίου 2014 με τη μορφή έκθεσης επανεξέτασης της Επιτροπής για την ουσία tebuconazole.
            
         
               (6)
            
            
               Η Επιτροπή ζήτησε από τον κοινοποιούντα να υποβάλει τις παρατηρήσεις του ως προς την έκθεση επανεξέτασης για την ουσία tebuconazole.
            
         
               (7)
            
            
               Η Επιτροπή κατέληξε στο συμπέρασμα ότι η έγκριση της χορήγησης άδειας για χρήσεις της ουσίας tebuconazole ως ρυθμιστή της ανάπτυξης φυτών χωρίς περιορισμούς δεν ενέχει πρόσθετους κινδύνους από εκείνους που είχαν ήδη ληφθεί υπόψη κατά την έγκριση της εν λόγω ουσίας και στην έκθεση επανεξέτασης της Επιτροπής για την εν λόγω ουσία.
            
         
               (8)
            
            
               Κρίνεται σκόπιμη η επέκταση της έγκρισης της ουσίας tebuconazole, ώστε να καλύπτονται χρήσεις της ως ρυθμιστή της ανάπτυξης φυτών χωρίς περιορισμούς. Ωστόσο, για να συνεκτιμηθεί η αβεβαιότητα που εξακολουθεί να υπάρχει σχετικά με το ενδεχόμενο έκθεσης των υπόγειων υδάτων στον 1,2,4-τριαζολο-μεταβολίτη της εν λόγω ουσίας για τις αντιπροσωπευτικές χρήσεις ψεκασμού στα δημητριακά, ως επεξεργασία σπόρων κριθαριού και στα σταφύλια, τα κράτη μέλη θα πρέπει να δώσουν ιδιαίτερη προσοχή στο ενδεχόμενο μόλυνσης των υπόγειων υδάτων, όταν η δραστική ουσία εφαρμόζεται σε περιοχές με ευπαθές έδαφος ή ευπαθείς κλιματικές συνθήκες, ιδίως όσον αφορά την παρουσία του 1,2,4-τριαζολο-μεταβολίτη στα υπόγεια ύδατα.
            
         
               (9)
            
            
               Τον Ιανουάριο του 2014 η Δανία ολοκλήρωσε την αξιολόγηση των επιβεβαιωτικών στοιχείων όσον αφορά τον κίνδυνο για τα πτηνά και τα θηλαστικά. Η μόνιμη επιτροπή φυτών, ζώων, τροφίμων και ζωοτροφών συμφωνεί ότι, με βάση τα τρέχοντα πορίσματα, ο κίνδυνος για τα πτηνά και τα θηλαστικά είναι αποδεκτός. Επομένως, τα συμπεράσματα της αρχικής αξιολόγησης επικινδυνότητας δεν επηρεάστηκαν σημαντικά από την αξιολόγηση των υποβληθέντων επιβεβαιωτικών στοιχείων. Δεν κρίθηκε αναγκαία περαιτέρω επανεξέταση από την Αρχή.
            
         
               (10)
            
            
               Επομένως, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 540/2011
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25ης Αυγούστου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 309 της 24.11.2009, σ. 1.
   
      (2)  Οδηγία 2008/125/ΕΚ της Επιτροπής, της 19ης Δεκεμβρίου 2008, σχετικά με την τροποποίηση της οδηγίας του Συμβουλίου 91/414/ΕΟΚ, ώστε να συμπεριληφθούν οι ουσίες φωσφορούχο αργίλιο, φωσφορούχο ασβέστιο, φωσφορούχο μαγνήσιο, cymoxanil, dodemorph, μεθυλεστέρας του 2,5-διχλωροβενζοϊκού οξέος, metamitron, sulcotrione, tebuconazole και triadimenol (ΕΕ L 344 της 20.12.2008, σ. 78).
   
      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (5)  Κανονισμός (ΕΚ) αριθ. 1490/2002 της Επιτροπής, της 14ης Αυγούστου 2002, για τη θέσπιση περαιτέρω λεπτομερών κανόνων εφαρμογής της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου και για την τροποποίηση του κανονισμού (ΕΚ) αριθ. 451/2000.
   
      (6)  ΕFSA (Ευρωπαϊκή Αρχή για την Ασφάλεια των Τροφίμων), 2013. Πόρισμα σχετικά με την επιστημονική επανεξέταση της αξιολόγησης επικινδυνότητας φυτοπροστατευτικών προϊόντων όσον αφορά τη δραστική ουσία tebuconazole. EFSA Journal 2014·12(1):3485, σ. 98. doi:10.2903/j.efsa.2014.3485.
   
      ΠΑΡΑΡΤΗΜΑ
      Η στήλη «Ειδικές διατάξεις» της γραμμής 268, tebuconazole, του μέρους Α του παραρτήματος του εκτελεστικού κανονισμού (ΕΕ) αριθ. 540/2011 αντικαθίσταται από τα ακόλουθα:
      
         «ΜΕΡΟΣ A
         Επιτρέπεται να χρησιμοποιείται μόνο ως μυκητοκτόνο και ως ρυθμιστής της ανάπτυξης φυτών.
         ΤΜΗΜΑ Β:
         Για την υλοποίηση των ενιαίων αρχών που αναφέρονται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης επανεξέτασης σχετικά με την ουσία tebuconazole, και ειδικά τα προσαρτήματα I και II της εν λόγω έκθεσης, όπως οριστικοποιήθηκε από τη μόνιμη επιτροπή για την τροφική αλυσίδα και την υγεία των ζώων στις 28 Οκτωβρίου 2008. Κατά τη συνολική αυτή αξιολόγηση τα κράτη μέλη πρέπει να δίνουν ιδιαίτερη προσοχή:
         
                     —
                  
                  
                     στην ασφάλεια του φορέα εκμετάλλευσης και των εργαζομένων και στη διασφάλιση του ότι οι όροι χρήσης επιβάλλουν τη χρησιμοποίηση επαρκούς ατομικού εξοπλισμού προστασίας·
                  
               
                     —
                  
                  
                     στη διατροφική έκθεση των καταναλωτών στους τριαζολο-μεταβολίτες της ουσίας tebuconazole·
                  
               
                     —
                  
                  
                     στο ενδεχόμενο μόλυνσης των υπόγειων υδάτων, όταν η δραστική ουσία εφαρμόζεται σε περιοχές με ευπαθές έδαφος ή ευπαθείς κλιματικές συνθήκες, ιδίως όσον αφορά την παρουσία του 1,2,4-τριαζολο-μεταβολίτη στα υπόγεια ύδατα·
                  
               
                     —
                  
                  
                     στην προστασία των κοκκοφάγων πτηνών και θηλαστικών και των φυτοφάγων θηλαστικών και στην υποχρέωση διασφάλισης του ότι στους όρους άδειας περιλαμβάνονται, όταν απαιτείται, μέτρα άμβλυνσης του κινδύνου·
                  
               
                     —
                  
                  
                     στην προστασία των υδρόβιων οργανισμών και στην υποχρέωση διασφάλισης του ότι οι όροι χορήγησης της άδειας περιλαμβάνουν μέτρα άμβλυνσης του κινδύνου, όπως ζώνες προστασίας, όταν απαιτείται.
                  
               Τα ενδιαφερόμενα κράτη μέλη διασφαλίζουν ότι ο κοινοποιών υποβάλλει στην Επιτροπή περαιτέρω πληροφορίες σχετικά με τις δυνητικά επιβλαβείς για το ενδοκρινικό σύστημα ιδιότητες της ουσίας tebuconazole εντός δύο ετών από την έγκριση των κατευθυντήριων γραμμών δοκιμών του ΟΟΣΑ σχετικά με επιβλαβείς ιδιότητες για το ενδοκρινικό σύστημα ή, εναλλακτικά, των κατευθυντήριων γραμμών δοκιμών που συμφωνήθηκαν σε επίπεδο Κοινότητας.»